Beretning for Njårds håndball 2018 


Styret har bestått av Anders Dolve – leder (utstyr og materiell), Camilla Melvold – nestleder (oppfølging dommere), Trond Gabrielsen (økonomiansvarlig), Kjerstin Lae (Opplæring/kurs), Asgeir Sæbø Nilsen (arrangement), Linda Skeie (arrangement) og Charlotte Egner (Kiosk og innkjøp) 
I løpet av 2018 har Nina Frivold, Per Otto Larsen og Morten Persen gått ut av styret.

Det har til sammen vært avholdt 11 styremøter.

Årsregnskapet for Njård Håndball 2018 er gjort opp med et moderat underskudd (se regnskapet). Underskuddet kommer som et resultat av noe lavere kiosksalg enn forventet, investering i materiell (herunder drakter) samt lavere medlemstilfang i de yngre klassene enn forventet. Disse investeringene har vært nødvendige for å sikre en bedre kamp- og treningshverdag for våre medlemmer. Styret har fortsatt fokus på god økonomisk kontroll som muliggjør en videre nedbetaling på vår gjeld til hovedlaget. Ansettelsen av ny Sportslig og administrativ leder i Njård håndball høsten 2018 skal bidra til økt kvalitet på aktivitetstilbudet for medlemmene våre.

Vi er inne i det andre året av vår 5-års samarbeidsavtale med GMAX og Hummel (leverandør av drakter og en egen Njård kolleksjon). Klubben fremstår nå helhetlig med like drakter på alle lag, samt like reservedrakter fra 12-årslagene og oppover. Vi har også investert i trenerutstyr slik at trenerne våre tydelig representerer Njård Håndball, på trening og på kamp. 

Vi har sammen med BMIL arrangert Skolecupen for klassetrinnene 3.-7. klasse, som vanlig med stor suksess. I 2018 arrangerte vi 2 Loppetassen og vi har gjennom året vært arrangør av 4 minirunder og en runde i Bringserien. Njård håndball har også arrangert 2 trenerkurs for våre og andre av regionens trenere.

De sportslige resultatene for klubben er beskrevet i det enkelte lags årsberetning inntatt nedenfor. Njård stiller 3 lag på seniornivå, 2 herrelag (3. og 5. divisjon) og et damelag (6.divisjon).

Dommersituasjonen har gjennom 2018 vært bedre enn i 2017. Det er nødvendig å fortsatt ha fokus på utvikling av nye egne dommere

Njård overførte fra 1. mai 2016 elite lag damer til idrettslaget Aker Topphåndball. I samsvar med stiftelsesavtalen mellom Njård, Ullern og Aker Topphåndball har Njård håndball i 2018 bidratt med et driftstilskudd på tilsammen 193 668 til Aker Topphåndball. Samarbeidsavtalen løper ut april 2019.

Etter etableringen av Aker Topphåndball er Njård Håndball en ren breddeklubb. Det er derfor gledelig at vi har stor tilgang av spillere i de yngre årskullene og det er spesielt gledelig at det er god tilgang av gutter. Ved utgangen av året var det 320 spillere under 18 år. 


Styret ønsker å takke trenere, oppmenn, foreldre, dommere og barnekampledere for innsatsen i 2018. Klubben drives på dugnad og uten dere hadde det vært umulig å drive Njård Håndball!


Njård 22.01.2019

Styret Njård Håndball

Anders Dolve
[bookmark: _GoBack]Styreleder
